Diari Oficial de la Generalitat Valenciana


Sumari del DOGV 5380, del 03-11-2006 (2006/12213)

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Medi Ambient i la Comunitat Valenciana sobre les actuacions de recuperació de sòls contaminats en 2006.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5380

Data del DOGV
:   03-11-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/12787


Data del document
:   16-10-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * contaminació del sòl
    * administració central

RESOLUCIÓ de 16 d'octubre de 2006, del director general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni de col·laboració entre el Ministeri de Medi Ambient i la Comunitat Valenciana sobre les actuacions de recuperació de sòls contaminats en 2006. [2006/12851]  
Subscrit, després de la tramitació prèvia reglamentària, entre el Ministeri de Medi Ambient i la Comunitat Valenciana, el 25 de juliol de 2006, un Conveni de col·laboració sobre les actuacions de recuperació de sòls contaminats en 2006, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0932/2006, i que figura com a annex d'esta resolució.  
València, 16 d'octubre de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COL·LABORACIÓ ENTRE EL MINISTERI DE MEDI AMBIENT I LA COMUNITAT VALENCIANA SOBRE LES ACTUACIONS DE RECUPERACIÓ DE SÒLS CONTAMINATS EL 2006  
25 julio de 2006  
REUNITS  
D'una part, la ministra de Medi Ambient, Sra. Cristina Narbona Ruiz, nomenada per Reial Decret 558/2004, de 17 d'abril (BOE de 18 d'abril). Per raó de les facultats conferides per la disposició addicional. Tretzena, en relació amb l'article 6 de la Llei 30/1992, de 26 de novembre, de règim jurídic de les administracions públiques i del procediment administratiu comú, introduït per la Llei 4/1999, de 13 de gener.  
D'una altra part el conseller de Territori i Habitatge, Sr. Esteban González Pons, d'acord amb el Decret 2/2006, de 29 de maig, del president de la Generalitat (DOGV núm. 5269bis de 30.05.2006), en representació d'esta i expressament facultat per a este acte per acord del Consell de la Generalitat de data 12 de maig de 2006.  
Ambdues parts tenen i es reconeixen la capacitat legal per a formalitzar el present conveni i a l'efecte  
EXPOSEN  
I. Conforme al Reial decret 1477/2004, de 18 de juny, pel qual es desplega l'estructura orgànica bàsica del Ministeri de Medi Ambient, a través de la Direcció General de Qualitat i Avaluació Ambiental, li correspon, entre altres, les competències per a l'elaboració i el seguiment dels plans nacionals de residus urbans, perillosos i Pla nacional de recuperació de sòls contaminats.  
II. En el marc de la legislació bàsica de l'Estat, i en els termes que esta establisca, correspon a la Generalitat el desenrotllament legislatiu i l'execució en matèria de protecció del medi ambient, d'acord amb l'article 50 de l'Estatut d'Autonomia de la Comunitat Valenciana, en la redacció que dona la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol.  
III. El Pla nacional de recuperació de sòls contaminats ha tingut una vigència entre 1995 i 2005. Per a la seua execució es va firmar un conveni marc en 1995 i dos addendes que van establir les actuacions que s'havien de realitzar en les seues respectives anualitats i va cobrir el període de finançament 1995-2001.  
IV. Per a un millor desplegament i execució del Pla nacional, i amb l'entrada en vigor de la Llei 10/1998, de 21 d'abril, de residus, va ser necessària la substitució de l'anterior conveni, per un altre firmat el 20 de setembre de 2002, que ha cobert el període 2002-2005.  
V. El finançament total al llarg de la vigència del pla ha sigut de menys de 4,2 milions d'euros, els objectius previstos en el pla són molt superiors a esta xifra, de manera que continua sent necessari fomentar la inversió en la recuperació de sòls contaminats.  
VI. D'altra banda, en data 31 de desembre de 2005, data de finalització del conveni anterior, han quedat pendents d'executar diversos modificats d'obres de recuperació que s'han finançat fins la dita data.  
Per tot això, ambdues parts acorden celebrar el present conveni d'acord amb les següents  
CLÀUSULES  
Primera. Objecte del conveni  
És objecte del present conveni establir les condicions bàsiques per a la col·laboració entre el Ministeri de Medi Ambient i la Comunitat Valenciana per a finançar les actuacions que s'especifiquen en l'annex del present document.  
Segona. Finançament  
En l'annex a este conveni s'establixen les actuacions que s'han de finançar.  
L'aportació del Ministeri de Medi Ambient, a càrrec de la partida pressupostària 47.72.481Z.911 dels pressupostos generals de l'Estat per al 2006, serà fins a un import màxim de 667.646,70 €, corresponent al 50% de les quantitats invertides per la Generalitat al llarg de tot l'exercici 2006, descomptant altres finançaments de la Unió Europea o d'altres administracions públiques.  
Esta quantitat es farà efectiva per mitjà de certificat conforme de les actuacions previstes en l'annex pel director coordinador designat pel director general de Qualitat i Avaluació Ambiental.  
Les actuacions s'han dut a terme per la Conselleria de Territori i Habitatge a càrrec de l'aplicació pressupostària 25.85.30.426.36.0 . Inversions reals . dels pressupostos de la Generalitat Valenciana per a l'exercici 2006, a través dels corresponents expedients de contractació de projectes i obres. En conseqüència, la firma del present conveni no genera obligacions econòmiques directes per a la Generalitat Valenciana, ja que estes obligacions deriven dels mencionats contractes, que es troben en execució.  
Tercera. Vigència  
Este conveni de col·laboració té una vigència des de la firma fins al 31 de desembre de 2006.  
Quarta. Seguiment  
El seguiment del conveni es realitzarà, conforme s'establix en el punt dotze de l'acord de Consell de Ministres de 2 de març de 1990, per mitjà de l'elaboració de documents d'avaluació realitzats pel director coordinador que és nomenat per part del director general de Qualitat i Avaluació Ambiental.  
No obstant això, les parts poden realitzar reunions conjuntes per a l'elaboració d'estos documents de seguiment.  
Cinquena. Naturalesa del conveni  
El present conveni és de caràcter administratiu i es considera inclòs en l'article 3.1.c) del Text refós de la Llei de contractes de les administracions públiques, aprovat per Reial decret legislatiu 2/2000, de 16 de juny, per la qual cosa queda fora de l'àmbit d'aplicació deste, sense perjudici de l'aplicació dels seus principis i criteris per a resoldre els dubtes i les llacunes que puguen presentar-se.  
Les controvèrsies sobre la interpretació i l'execució del present conveni de col·laboració seran resoltes per l'ordre jurisdiccional contenciós administratiu.  
sisena. Causes d'extinció  
El present conveni de col·laboració s'extingirà per les causes següents:  
a) Si resulta impossible la realització del seu objecte.  
b) Si al llarg del període de duració d'este es produïren circumstàncies que feren impossible o innecessària la realització de les actuacions previstes.  
c) L'incompliment de les clàusules del present conveni de col·laboració per qualsevol de les parts.   
Les actuacions en curs, en cas d'extinció anticipada, es finançaran en la mesura que s'hagen realment executat.  
Setena. Publicació del conveni  
Este conveni de col·laboració es publicarà en el Boletín Oficial del Estado i en el Diari Oficial de la Generalitat.  
I en prova de conformitat amb l'anteriorment exposat, firmen el present conveni els reunits, en el lloc i en la data abans indicats.  
La Ministra de Medio Ambiente: Cristina Narbona Ruiz  
El conseller de Territori i Habitatge: Esteban González Pons